**Convocatòria de concurs públic per a la concessió de subvencions en el marc del “Programa de Cooperació al Desenvolupament”, “Programa de Cooperació al Desenvolupament a Ciutats Específiques”, i “Programa d’Educació per al Desenvolupament”, tenint en compte les especificitats que els són pròpies, i per a projectes que s’ iniciïn l’any 2015.**

Per a tots els programes es diferencien dues tipologies de projectes: projectes anuals (fins a 12 mesos de durada) i projectes plurianuals (a partir de 12 fins a 24 mesos de durada). Les anualitats no han de correspondre necessàriament a anys naturals.

1. REQUISITS DE LES ENTITATS SOL·LICITANTS

Podran sol·licitar subvenció els grups de recerca vinculats a la universitat i les entitats dedicades a l’àmbit de la Cooperació Internacional.

Hauran de complir els requisits exigits al punt 4 de les Bases aprovades per la Comissió de Govern amb data 9/05/2012.

Les entitats sol·licitants sense seu però amb delegació al terme municipal de Barcelona hauran d’acreditar activitat a la ciutat des de 2011. Cal annexar aquesta acreditació a través de les memòries anuals o altres documents acreditatius que es considerin oportuns al Document Bàsic 2 del Bloc B. En cas de no acreditar aquest requisit, la sol·licitud quedarà directament exclosa.

2. CRÈDIT PRESSUPOSTARI DE LA CONVOCATÒRIA

Amb càrrec a la partida pressupostària 48901.23291.0101 es consignen **4.050.000 EUR** com aimport total de la convocatòria (2015 i 2016)

Es preveu la possibilitat de transferir crèdit entre les modalitats de projectes anuals i projectes plurianuals i entre els programes de Cooperació al Desenvolupament, Cooperació a Ciutats Específiques i Educació per al Desenvolupament si es considera oportú per a garantir la qualitat dels projectes subvencionats (el pressupost per a cada modalitat es pot veure afectat depenent del número de projectes presentats i de les puntuacions obtingudes)

3. ÒRGAN INSTRUCTOR

L’òrgan instructor d’aquesta convocatòria és la Direcció de Serveis de Solidaritat i Cooperació Internacional, de la Gerència de Recursos.

4. TERMINI I FORMALITZACIÓ DE PRESENTACIÓ DE SOL·LICITUDS

El termini de presentació de sol·licituds serà de 20 dies hàbils a comptar des de l’endemà de la publicació d’aquesta convocatòria en el *Butlletí Oficial de la Província de Barcelona* (BOP).

El mateix projecte només es pot presentar a una modalitat.

Les sol·licituds per concórrer a la convocatòria d’aquestes Bases s’han de formular mitjançant el model d’instància normalitzat que serà facilitat a les dependències de la Direcció de Serveis de Solidaritat i Cooperació Internacional, ubicades al carrer Avinyó, 15, 4a planta, de dilluns a divendres, de 9h a 15h, o que es pot baixar de les pàgines web d’Internet: [www.bcn.cat](http://www.bcn.cat)/subvencions i [www.bcn.cat/cooperacio](http://www.bcn.cat/cooperacio). El formulari del projecte i els respectius annexos, així com les instruccions per al seu emplenament, també estaran disponibles a les mateixes adreces.

**-BLOC A**: original i fotocopia de la instància en paper i original i còpia en suport digital i classificat de la manera següent de la resta de documents:

|  |  |  |
| --- | --- | --- |
| **BLOC A** | DOCUMENTACIÓ ADMINISTRATIVA |  |
| Document Bàsic 1 | Instància de sol·licitud de subvenció |
| Document Bàsic 2 | NIF de l'entitat | Només en cas de no haver estat presentada, hagi caducat o sofert alguna modificació  |
| Document Bàsic 3 | DNI del representant legal |
| Document Bàsic 4 | Estatuts actualitzats de l'entitat |
| Document Bàsic 5 | Inscripció de l'entitat al Registre (Generalitat i altres) |
| Document Bàsic 6 | Model formalitzat de dades bancàries |

**-BLOC B**: original en paper i còpia en suport digital i classificat de la manera següent:

|  |  |
| --- | --- |
| **BLOC B** | DOCUMENTACIÓ TÈCNICA |
| Document Bàsic 7 | Formulari de la modalitat corresponent |
| Document Bàsic 8 | Memòria d'activitats de l'any anterior que inclogui les realitzades a la ciutat de Barcelona. |
| Document Bàsic 9 | Memòria econòmica d'ingressos i despeses de l'exercici anterior, amb indicació de les fonts de finançament. |
| Document Bàsic 10 | Certificat del nombre de socis, col·laboradors o patrons |

**-BLOC C**: original en paper i còpia en suport digital i classificat de la manera següent:

|  |  |
| --- | --- |
| **BLOC C** | DOCUMENTACIÓ COMPLEMENTÀRIA |
| Document Bàsic 11 | Llistat dels projectes en execució o realitzats en els darrers 4 anys (Dels Programes A, B i/o C). Indicar: títol, àmbit d'actuació, durada, dates d'inici i finalització, pressupost total, finançadors, actors participants i país. |
| Document Bàsic 12 | Còpia dels Estatuts o, quan no n'hi hagi, documentació que acrediti la finalitat i objectius de la contrapart, el tipus d'entitat de què es tracta i els principals sectors on desenvolupa la seva acció; així com les experiències conjuntes amb l'entitat sol·licitant. |
| Document Bàsic 13 | Acord signat entre l'entitat sol·licitant i la contrapart per a la presentació del projecte a la convocatòria corresponent on s'especifiquin les aportacions al pressupost de cadascuna de les parts (presentar document original) |
| Document Bàsic 14 | Documentació acreditativa de la implicació d'altres actors relacionats amb el projecte (entitats que hi col·laborin, autoritats locals, institucions públiques, població beneficiària, etc.) |
| Document Bàsic 15 | Documents de definició dels mecanismes de transferència, gestió posterior i compromisos de manteniment futur dels equips, subministraments i/o construccions. |
| Document Bàsic 16 | Tota aquella documentació que l'entitat consideri necessària per a acreditar la capacitat de gestió operativa, administrativa i tècnica dels agents participants en el projecte. |
| Document Bàsic 17 | Acord corresponent amb indicació de la participació i aportació de cada part de l'agrupació per a l'execució del projecte proposat i l'import de la subvenció a aplicar per a cadascun dels socis (document original). S'haurà de fer menció explícita del grau de complementarietat entre les organitzacions per a la constitució de l'agrupació. |
| Document Bàsic 18 | Memòria de les actuacions on les entitats han participat conjuntament (si n'hi hagués), el número d'anys de col·laboració i l'explicació per a cada projecte del grau de participació de cada ONGD o entitat sòcia. |
| Document Bàsic 19 | Certificat per qualsevol Administració, entitat pública o privada, d'haver executat com a mínim un projecte a les ciutats específiques en els darrers tres anys. |
| Document Bàsic 20 | Documentació acreditativa de la implicació, coordinació i/o aval de les autoritats locals pertinents en relació amb el projecte presentat. |
| Document Bàsic 21 |  Diagrama de la representació gràfica del relat dels projectes de la modalitat C.1 (opcional) |

1. La documentació es presentarà en sobres o paquets sense enquadernar:
2. La documentació copiada en el suport digital estarà degudament separada per carpetes, una per a cada Bloc.
3. El contingut d’aquestes carpetes estarà correctament tipificat amb el nom de cada document.
4. La documentació relativa al Bloc B i el Bloc C que no s’hagi presentat conjuntament amb la sol·licitud no serà requerida i, per tant, no es valorarà.

5. TRAMITACIÓ

Per a la tramitació de les sol·licituds serà preceptiu que s’aporti la documentació segons el que es detalla a les Bases setena i vuitena de les Bases reguladores

*Presentació de sol·licitud i documentació administrativa:* el termini queda fixat a l’apartat 4. d’aquesta convocatòria i amb la documentació en paper i suport informàtic que s' especifica al mateix apartat i que es presenti en les Oficines del Registre General de l’Ajuntament de Barcelona o de les oficines del Registre General dels districtes, a partir del dia següent al de la publicació de la convocatòria al BOP, sens perjudici del que disposa l’article 38 de la Llei 30/1992, de 26 de novembre, de règim jurídic de les administracions públiques i del procediment administratiu comú.

Un cop presentada la sol·licitud de subvenció i en el cas que les entitats interessades siguin requerides per manca de documentació del bloc A, d’acord amb el que preveu l’art. 71.1 de la Llei 30/1992, de 26 de novembre, disposaran d’un termini màxim de 10 dies hàbils a comptar des de l’endemà de la notificació individualitzada del requeriment per aportar la documentació requerida. Transcorregut aquest termini sense aportar la documentació requerida es considerarà desistida la sol·licitud de subvenció. En cap cas s' admetrà la modificació o substitució d' aquells projectes ja presentats.

*Atorgament i denegació provisionals*: prèvia a la resolució d’atorgament i denegació definitiva s’aprovarà una resolució d’atorgament provisional. La resolució d’atorgament i denegació provisional es notificarà a les entitats interessades d’acord amb el que estableix l’article 59.6.b) de la Llei 30/1992, de 26 de novembre, mitjançant la seva publicació al BOP i s’incorporarà a la pagina web de l’Ajuntament, així com en altres mitjans que es considerin oportuns.

*Presentació d’al·legacions a la resolució d’atorgament provisional*: la publicació en el BOP de la resolució d’atorgament i denegació provisional obrirà un termini de 10 dies hàbils a comptar des de l’endemà d’aquesta publicació, per a la presentació d’al·legacions a qualsevol de les oficines del Registre General de l’Ajuntament de Barcelona.

Un cop publicat al BOP l’anunci de la resolució d’atorgament provisional, les entitats interessades hauran de presentar en un termini màxim de 10 dies hàbils a comptar des de l’endemà d’aquella publicació, la documentació acreditativa de la seva condició de beneficiàries de la subvenció i/o reformulacions de projectes en el casos que els imports atorgats provisionalment siguin inferiors als sol·licitats i només per a aquelles subvencions que l’Ajuntament consideri i que l’anunci expressament així ho indiqui.

La documentació i reformulacions de projectes s’hauran de presentar a qualsevol de les oficines del Registre General de l’Ajuntament de Barcelona. Transcorregut aquest termini sense la presentació de la documentació indicada i/o reformulacions dels projectes, es considerà denegada definitivament la sol·licitud de subvenció.

*Atorgament i denegació definitius*: d’acord amb la Base tretzena de les Bases reguladores d’aquesta convocatòria, la resolució definitiva es dictarà en el termini màxim de sis mesos a comptar des de la finalització del termini per a la presentació de les sol·licituds. La manca de resolució dins d’aquest termini, legitima les entitats interessades per entendre desestimades, per silenci administratiu, les seves sol·licituds de concessió de les subvencions. La resolució d’atorgament i denegació definitius i d’estimació i desestimació de les al·legacions, es notificarà d’acord amb el que estableix l’article 59.6.b) de la Llei 30/1992, de 26 de novembre, mitjançant la publicació al BOP i s’incorporaran a la pagina web de l’Ajuntament, així com en altres mitjans que es considerin oportuns.

Pot donar-se el cas de denegació per exhauriment de crèdit pressupostari. Si aquestes partides fossin ampliades per l'òrgan gestor en el procés d'atorgament i d' acord amb l' art. 58 del Reial decret 887/2006, de 21 de juliol, les sol·licituds denegades per exhauriment de crèdit pressupostari passarien a ser atorgades per ordre de puntuació.

6. RESOLUCIÓ DE LA CONVOCATÒRIA

L’òrgan col·legiat que ha d’elaborar l'informe preceptiu d'atorgament de les subvencions, estarà integrat per:

* El/la regidor/a de Presidència i Territori, que la presideix
* El/la gerent de Recursos o persona en qui delegui
* El/la comissionat/da de Relacions Internacionals i Cooperació
* El/la director/a de Serveis de Solidaritat i Cooperació Internacional

Actuarà com a secretari/ària el/la de la Corporació o persona en qui delegui (amb veu i sense vot).

7. JUSTIFICACIÓ I CONTROL DE LES SUBVENCIONS

La justificació de les subvencions s’ha de fer en els terminis i formes que disposen les Bases divuitena i dinovena de les Bases reguladores d’aquesta convocatòria.

Els models de memòria descriptiva i memòria econòmica d’ingressos i despeses que ha d’incloure el compte justificatiu final estan disponibles a les dependències de la Direcció de Serveis de Solidaritat i Cooperació Internacional i es poden baixar de: [*www.bcn.cat/cooperació*](http://www.bcn.cat/cooperaci%C3%B3).

L' Ajuntament podrà comprovar, en qualsevol moment, i pels mitjans que cregui oportuns, el destí de les quantitats atorgades en relació amb les seves finalitats. El perceptor de la subvenció haurà de donar lliure accés a la comptabilitat de l'entitat (llibres i registres comptables).

La Direcció de Serveis de Solidaritat i Cooperació Internacional demanarà, com a mínim, les factures originals de la totalitat de l'import subvencionat, siguin o no aquestes factures les imputades a la subvenció municipal per part de l' entitat

Les entitats beneficiàries hauran de conservar les factures i els altres documents de valor probatori equivalent, a efectes de les oportunes comprovacions, durant un període de quatre anys a comptar des de la **data de finalització del termini de justificació final del projecte, d’acord amb el que estableix el primer apartat de la Base divuitena de les Bases reguladores d’aquesta convocatòria, on s’ estableix que l’ Ajuntament podrà fer comprovacions en qualsevol moment.**

Respecte a l’informe d’auditor al que fa referència el quart apartat de la Base dinovena de les Bases reguladores d’aquesta convocatòria, i d’acord amb l’art. 74.6 del Reglament de la Llei de Subvencions, quan la subvenció tingui per objecte una activitat o un projecte a realitzar a l’estranger (en el cas de projectes de Cooperació al Desenvolupament i Cooperació a Ciutats Específiques) s’entén referit a auditors exercents al país on s’hagi de portar a terme la revisió, sempre que en aquest país hi hagi un règim d’habilitació per a l’exercici de la professió i, si s’escau, sigui preceptiva l’obligació de sotmetre a auditoria els seus estats comptables.

Si no existeix un sistema d’habilitació per a l’exercici de la professió d’auditoria de comptes en aquest país, la revisió la pot fer un auditor establert en aquest país, sempre que la seva designació la porti a terme l’òrgan concedent d’acord amb uns criteris tècnics que garanteixin l’adequada qualitat.

**8. MODIFICACIONS**

**Les entitats hauran de dur a terme les activitats subvencionades d’acord amb el projecte presentat i la resolució d’atorgament de la subvenció. Tot i que durant l'execució del projecte l’entitat pot comunicar i sol·licitar l'acceptació de modificacions.**

**El procediment i forma per fer les modificacions dels projectes subvencionats es detallen a la Base dissetena amb l’ afegit que, respecte a les modificacions pressupostàries substancials, es consideraran com a tal aquelles superiors al 15% de les partides aprovades i que siguin igual o superior a 1.000 EUR.**

9. SEGUIMENT DE PROJECTES PLURIANUALS

Els models d’informes de seguiment estan disponibles a les dependències de la Direcció de Serveis de Solidaritat i Cooperació Internacional, i es poden baixar de: [www.bcn.cat/cooperacio](http://www.bcn.cat/cooperacio).

En el cas de projectes plurianuals, els informes de seguiment als quals fa referència la Base vintena de les Bases reguladores d’aquesta convocatòria, s’hauran de lliurar abans del 30 desetembre de cada any. El primer informe de seguiment haurà de cobrir un pressupost executat mínim del 60 % del primer any d’execució.

10. QUANTIES SUBVENCIONABLES

Tal com s’estableix al punt 1 de la Base desena, la subvenció concedida per l’Ajuntament per a aquesta convocatòria a nivell percentual no excedirà el 80% del cost total de la intervenció contemplada.

11. DESPESES SUBVENCIONABLES

Les despeses subvencionables són les que estableix el punt 11 de les Bases aplicables a aquesta convocatòria.

La convocatòria estableix la quantia subvencionable per a l’auditoria externa, obligatòria en el cas dels projectes amb un import atorgat igual o superior a 60.000 EUR. L’import imputable a les despeses derivades de l’auditoria externa és de màxim 4.500 EUR en el cas de projectes de Cooperació al Desenvolupament i Cooperació a Ciutats Específiques i de 3.000 EUR en el cas de projectes d’Educació per al Desenvolupament.

El punt 11.11 de les Bases Reguladores estableix que:

En cap cas seran despeses subvencionables per l’Ajuntament:

* Les provisions per possibles pèrdues o deutes.
* Les despeses de procediments judicials.
* Interessos, recàrrecs i sancions administratives i penals.
* Les despeses finançades per un altre finançador.
* Declaració anual d’Impostos sobre la renda, Impost de Societats ni impostos indirectes quan siguin susceptibles de recuperació (IVA i altres).
* Les pèrdues degudes al canvi de moneda, tret de situacions excepcionals i degudament justificades.

12. PROGRAMES OBJECTE DE LA SUBVENCIÓ



Els objectius transversals de la cooperació al desenvolupament de l’Ajuntament de Barcelona s’especifiquen al Pla Director 2013-2016, que conté els eixos tranversals següents comuns a tots els programes.

Objectiu transversal 1: Promoure el respecte integral, la consolidació i l'exercici efectiu dels drets humans, fent especial atenció als drets dels infants, la governança democràtica i l’enfortiment del teixit social.

El desenvolupament humà s’entén com un procés d’ampliació d’oportunitats, capacitats i llibertats dels individus per tal que puguin viure la vida que considerin més digna. En aquest context, la promoció de la democràcia i els drets humans per part de la política de cooperació al desenvolupament de l’Ajuntament de Barcelona esdevé ineludible. Les actuacions del consistori han de concebre les persones i els pobles com a titulars de drets i han de promoure que les institucions públiques compleixin les seves obligacions vers la ciutadania. Així mateix, és fa imprescindible apoderar la ciutadania i la societat civil dels països i ciutats sòcies, sobretot dels sectors més desfavorits o que han patit històricament discriminació, atès que, per mitjà de la participació civicopolítica, del control democràtic i d’una representació inclusiva, vetllen per la responsabilitat de les autoritats públiques en la provisió equitativa de béns i serveis públics.

Objectiu transversal 2: Promoure la cultura de la pau i incorporar la perspectiva de la sensibilitat al conflicte i de construcció de pau

L’absència de violència és una precondició per al desenvolupament humà sostenible. Per aquest motiu, les actuacions de cooperació al desenvolupament de l’Ajuntament de Barcelona han d’anar encaminades a crear un entorn que afavoreixi la convivència, la prevenció de conflictes, la solució pacífica de controvèrsies, el foment i la construcció de la pau i el respecte integral dels drets humans i que, en cap cas, aquelles actuacions puguin causar cap dany (*do no harm*). Així mateix, l’Ajuntament de Barcelona ha de centrar el seus esforços en promoure entre la ciutadania de la ciutat els valors de la cultura de la pau i donar a conèixer les causes estructurals que generen desigualtats i pobresa.

Objectiu transversal 3:. Promoure la sostenibilitat del desenvolupament en la seva triple dimensió: social (que inclou la cultural i la política), econòmica i ambiental

Davant d’un model de desenvolupament que exerceix una forta pressió sobre els recursos naturals i el medi ambient, i en què les conseqüències negatives són especialment visibles als països del Sud, es fa necessari promoure models de desenvolupament sostenible que basin el seu creixement i benestar en una relació harmònica i respectuosa amb els ecosistemes i amb els individus que en formen part. En altres paraules, l’ús racional i la gestió òptima dels recursos naturals, entesos com la garantia per assolir un desenvolupament que no comprometi a les generacions, exigeix la participació activa i inclusiva dels principals interessats en la presa de decisions.

Objectiu transversal 4: Promoure l’equitat entre les dones i els homes mitjançant l’aplicació de la perspectiva de gènere

Des de la Declaració i la Plataforma d’Acció emanades de la quarta Conferència de Beijing de 1995 passant pel tercer Objectiu de Desenvolupament del Mil·lenni (ODM) fixat l’any 2000, es fa palesa la urgència que els poders públics incorporin la dimensió de gènere en les seves actuacions amb l’ànim de revertir les desigualtats i les bretxes entre dones i homes. Una de les maneres per contribuir a una igualtat real i efectiva rau, precisament, en garantir la incorporació de la perspectiva de gènere i de les dones en tot el cicle de les polítiques públiques, també la de cooperació al desenvolupament. Aquesta estratègia de transversalització, complementària a les actuacions sectorials d’apoderament de les dones, entronca amb l’enfocament conegut com a Gènere en el Desenvolupament (GED), que posa l’accent en les asimetries de poder entre dones i homes i en les causes estructurals que les reprodueixen.

**A. PROGRAMA DE COOPERACIÓ AL DESENVOLUPAMENT**

Es consideraran especialment aquelles intervencions que:

* S'executin en entorns urbans i ciutats, caracteritzats per una elevada quantitat i densitat de població (mínim 20.000 habitants) i un ús extensiu i intensiu del sòl, i on la població dedicada a l’agricultura no superi el 25%.
* Que promoguin polítiques públiques orientades a la cohesió social, a la promoció de la participació ciutadana i a la provisió de béns públics en un context urbà
* Que promoguin iniciatives orientades a evitar èxodes rurals que incrementin els problemes a les grans aglomeracions urbanes
* Que reforcin la governança local i que executin competències pròpies municipals/locals.

Crèdit pressupostari i quanties màximes



En cas de sol·licitar una quantia superior a la permesa cada any, la sol·licitud quedarà directament exclosa.

En el cas dels projectes plurianuals de **Cooperació al Desenvolupament**, el conjunt d’aportacions de l’entitat sol·licitant, de la seva contrapart al país objecte d’ intervenció i de la població beneficiària del projecte suposarà com a mínim el **20%** del cost total de la intervenció contemplada.

**Incompatibilitats:**

No es pot presentar el mateix projecte a diferents modalitats ni programes

No es poden presentar dos projectes diferents a la mateixa modalitat

No es pot presentar el mateix projecte en format anual i plurianual a la mateixa modalitat

**MODALITAT A.1: Projectes de cooperació al desenvolupament que incideixin positivament en els objectius estratègics i objectius específics que estableix el Pla Director**

**Incompatibilitats:**

* No s'hi poden presentar les entitats que tinguin un projecte d' aquesta modalitat ( A.1) amb càrrec al pressupost 2015

**Àmbit geogràfic:**

Prioritat 1: **Ciutats** de **països** on la Direcció de Serveis de Solidaritat i Cooperació Internacional de l’Ajuntament de Barcelona identifica les seves **ciutats prioritàries**. Poden ser intervencions a aquestes ciutats prioritàries o altres d’aquests països:

* Marroc
* Moçambic
* Colòmbia
* Cuba
* Territoris Palestins Ocupats

Prioritat 2: Les ciutats següents:

* Dakar (Senegal)
* Quito i Cuenca (Equador)
* San Salvador (El Salvador)
* Saida i Trípoli (Líban)
* Tunis, Sfax i Sousse (Tunísia)

Els recursos destinats a aquesta modalitat es distribuiran de la forma següent segons les prioritats geogràfiques:

Mediterrània: 30 % (\*)

Àfrica subsahariana: 30% (\*)

Amèrica Llatina: 35% (\*)

Altres: 5% (\*)

(\*) Aquests percentatges es poden veure afectats depenent del número de projectes presentats en cada àmbit geogràfic i les puntuacions obtingudes en la valoració dels projectes.

**Objectius:**

Les intervencions proposades hauran d’incidir positivament en el objectius estratègics i objectius específics que estableix el Pla Director de l’Ajuntament de Barcelona que s’indiquen a continuació:

OBJECTIU ESTRATÈGIC 1. Ampliar les capacitats institucionals i ciutadanes per a promoure la governança democràtica local.

* Objectiu específic 1.1: Acompanyar els processos d'enfortiment institucional i el disseny i gestió de les polítiques públiques municipals dels països i ciutats sòcies.
* Objectiu específic 1.2: Acompanyar els processos de descentralització política, administrativa i fiscal, i la governança multinivell.
* Objectiu específic 1.3: Ampliar les capacitats del personal tècnic i polític de les institucions públiques de les ciutats sòcies, en especial dels mecanismes de rendició de comptes o sistemes de garantia.
* Objectiu específic 1.4: Fomentar la participació, el diàleg i la concertació entre les institucions municipals i la societat civil dels països i ciutats sòcies, fent especial èmfasi a la participació dels infants com a subjectes de dret, en els espais de presa de decisió municipal.
* Objectiu específic 1.5: Ampliar les capacitats de les institucions públiques locals i les organitzacions de la societat civil en la prevenció dels conflictes violents i per a la construcció d'una autèntica cultura de pau

OBJECTIU ESTRATÈGIC 2. Promoure el dret a la ciutat i la cohesió social mitjançant la provisió de béns públics locals, des d’un enfocament de drets i d’equitat de gènere.

* Objectiu específic 2.1. Enfortir els sistemes públics (o amb vocació de servei públic) de provisió de béns públics en l'àmbit local, amb un èmfasi en els col·lectius més vulnerables com ara la infància.
* Objectiu específic 2.2. Ampliar les capacitats de gestió de les institucions públiques i de les comunitats locals per garantir l’accés als serveis de salut, a l’aigua potable i sanejament de la població, el tractament de residus, la sostenibilitat ambiental i promoure la sobirania alimentària, entesa com el dret dels pobles a determinar les seves polítiques alimentàries de producció i distribució, i l’accés a la terra i als recursos naturals.
* Objectiu específic 2.3. Acompanyar els processos de planificació urbana i de creació d’espais públics orientats a la creació de ciutats més cohesionades i més sensibles amb les persones amb discapacitats físiques.
* Objectiu específic 2.4. Promoure i defensar l’exercici efectiu dels drets humans i dels DESC en l’àmbit local, i dels drets de les dones i del col·lectiu LGTB en condicions d’igualtat.
* Objectiu específic 2.5. Contribuir a l'enfortiment de les identitats dels pobles mitjançant el suport a l'educació multicultural i plurilingüe, així com la recuperació i divulgació de la seva memòria.

OBJECTIU ESTRATÈGIC 3. Ampliar les capacitats d’emprenedoria i del teixit productiu per al desenvolupament econòmic local.

* Objectiu específic 3.1. Enfortir el teixit econòmic, les capacitats productives i la diversificació d'iniciatives econòmiques sostenibles en el nivell municipal.
* Objectiu específic 3.2. Enfortir les polítiques públiques empresarials i comercials dels països i ciutats sòcies que recolzin els i les productor/es i comerciants locals.
* Objectiu específic 3.3. Donar suport a les iniciatives d'economia social i solidària als països i ciutats sòcies, especialment en l'àmbit municipal.
* Objectiu específic 3.4. Promoure l'apoderament econòmic de les dones als països i ciutats sòcies.

**MODALITAT A.2: Projectes de cooperació al desenvolupament que promoguin els drets fonamentals del col·lectiu LGTB (Lesbianes, Gais, Transsexuals, Bisexuals)**

**Incompatibilitats:**

* No n'hi ha

**Àmbit geogràfic:**

Àfrica i Amèrica Llatina

**Descripció:**

En el marc del programa de cooperació al desenvolupament, i en base a l’objectiu específic 2.4 del Pla Director, de promoure i defensar l’exercici efectiu dels drets humans i dels DESC en l’àmbit local, i dels drets de les dones i del col·lectiu LGTB en condicions d’igualtat, es fomenta el treball complementari i concertat entre entitats especialistes en defensa dels drets LGTB i ONG de Desenvolupament, Drets Humans i /o Pau, de cara a impulsar projectes de suport i enfortiment de col·lectius LGTB del continent africà i a Amèrica Llatina.

Podran presentar projectes les entitats i ONG que treballin en l’àmbit de la cooperació internacional al desenvolupament, els drets humans, i pau, individualment o en concertació amb ONG que treballin en la promoció de drets del col·lectiu LGTB per promoure aquests drets en les ciutats sòcies del sud i els seus respectius estats.

**Prioritats específiques:**

Es tindran especialment en compte els projectes en els quals:

* Es reforcin les capacitats de col·lectius LGTB de les ciutats prioritàries del Pla Director vigent i les incloses en aquesta convocatòria.
* S’impulsi la creació de xarxes descentralitzades de la societat civil, de cara a enfortir la capacitat d’incidència en l’assoliment dels drets del col·lectiu LGTB.
* Es millori el coneixement de les administracions públiques de les ciutats sòcies i els seus estats sobre els drets LGTB i la seva defensa i promoció.
* Es doni resposta a la vulnerabilitat econòmica i la marginació social dels membres d’aquest col·lectiu per raó de la seva orientació sexual i identitat de gènere.

**MODALITAT A.3: Projectes de cooperació al desenvolupament que reforcin capacitats productives amb un enfocament especial de gènere**

**Incompatibilitats:**

* No n'hi ha

**Àmbit geogràfic:**

Zona nord de Marroc, especialment a l’eix Tànger-Tetuan, Maputo (Moçambic), Dakar (Senegal), l´Havana (Cuba) i poblacions palestines de Cisjordània i franja de Gaza (Territoris Palestins Ocupats)

**Descripció:**

En el marc de l’objectiu estratègic 3 del Pla Director, d’ampliar les capacitats d’emprenedoria i del teixit productiu per al desenvolupament econòmic local, i tenint especialment en compte l’objectiu transversal 4, de promoure l’equitat entre les dones i els homes mitjançant l’aplicació de la perspectiva de gènere, es promouran projectes de suport i enfortiment d’iniciatives que estimulin les capacitats emprenedores i professionals de dones a la zona nord de Marroc, especialment a l’eix Tànger-Tetuan, a Maputo (Moçambic), Dakar (Senegal), l´Havana, (Cuba) i poblacions palestines de Cisjordània i franja de Gaza (Territoris Palestins Ocupats)

**Prioritats específiques:**

Es tindran especialment en compte els projectes en els quals:

* Es reforci la formació i les capacitats professionals de dones en situació de vulnerabilitat, de cara facilitar-ne l’accés al mercat laboral
* S’estimuli la generació de negocis propis o iniciatives empresarials a les dones mitjançant acompanyament i orientació professional

**MODALITAT A.4: Intervencions en crisis de llarga durada**

**Incompatibilitats:**

* No n'hi ha

**Àmbit geogràfic**:

Àfrica subsahariana

**Descripció:**

En el marc de l’objectiu estratègic 6 del Pla Director, de consolidar les capacitats d’Acció Humanitària amb relació al valor afegit de l’Ajuntament de Barcelona, es promouran projectes que intervinguin en contextos de crisis de llarga durada a l’Àfrica subsahariana, amb especial atenció a la República Democràtica del Congo. Les intervencions hauran d’estar inscrites en donar resposta a les necessitats de la població en els àmbits de salut, protecció de les persones, aigua, sanejament i higiene, i seguretat alimentària.

Les intervencions s’hauran de desenvolupar en base als codis de conducta internacionals i als principis humanitaris universals, així com les normes bàsiques d’organismes internacionals com l’Organització Mundial de la Salut (OMS) i iniciatives internacionals com el projecte Esfera.

**Requisits** **de les entitats sol·licitants:**

Els requisits addicionals als previstos al punt 4 de les Bases i al descrit a l’apartat 1 d’aquesta convocatòria són els següents:

* Tenir com a finalitat institucional expressament recollida en els seus estatuts el treball en acció humanitària.
* Acreditar una experiència de, com a mínim, tres anys, a complir durant l’any natural en curs, en la realització d’activitats d’acció humanitària.

**MODALITAT A.5: Intervencions en contextos d’emergència i postemergència**

**Incompatibilitats:**

* No n'hi ha

**Àmbit geogràfic:**

Franja de Gaza i Síria

**Descripció:**

En el marc de l’objectiu estratègic 6 del Pla Director, de consolidar les capacitats d’Acció Humanitària, amb relació al valor afegit de l’Ajuntament de Barcelona, es promouran projectes que intervinguin en la Franja de Gaza, per la seva situació humanitària i responent a les prioritats geogràfiques del Pla Director, i projectes en el marc del conflicte a Síria, amb la voluntat de donar continuïtat a la intervenció de l’Ajuntament de Barcelona en aquest context.

Les intervencions s’hauran de desenvolupar en base als codis de conducta internacionals i als principis humanitaris universals, així com les normes bàsiques d’organismes internacionals com l’Organització Mundial de la Salut (OMS) i iniciatives internacionals com el projecte Esfera.

**Requisits** **de les entitats sol·licitants:**

Els requisits addicionals als previstos al punt 4 de les Bases i al descrit a l’apartat 1 d’aquesta convocatòria són els següents:

* Tenir com a finalitat institucional expressament recollida en els seus estatuts el treball en acció humanitària.
* Acreditar una experiència de, com a mínim tres anys, a complir durant l’any natural en curs, en la realització d’activitats d’acció humanitària.

**CRITERIS DE VALORACIÓ PER A TOTES LES MODALITATS DE COOPERACIÓ AL DESENVOLUPAMENT**

|  |  |  |  |
| --- | --- | --- | --- |
|   | **ANUALS I PLURIANUALS** | **A.1, A.2 i A.3**  | **A.4 i A.5** |
|  |  |  |  |
|   | Fins a | Fins a |
| 1. Pertinença | **20** | **20** |
|   |   |   |   |
| 1.1 | Pel grau d’alineació del projecte respecte als objectius de la convocatòria, les prioritats geogràfiques i sectorials i a la missió, principis i valors del Pla Director de l’Ajuntament de Barcelona  | 3 | 3 |
| 1.2 | Pel grau de pertinença del projecte respecte del context on es desenvolupa | 7 | 7 |
| 1.3 | Per la claredat en la definició dels participants en el projecte (intermediaris, beneficiaris finals, grups destinataris) i pel nivell de pertinença de la seva selecció i participació des del punt de vista estratègic | 5 | 5 |
| 1.4 | Per la incorporació dels eixos transversals (recollits en el Pla Director) i la definició d'indicadors | 5 | 5 |
| 2. Capacitat operativa dels agents participants | **15** | **15** |
|   |   |   |   |
| 2.1 | Per la capacitat de gestió administrativa i operativa en relació al projecte presentat | 10 | 8 |
| 2.2 | Pel coneixement de la temàtica en relació al projecte presentat | 5 | 7 |
| 3. Metodologia | **30** | **30** |
|   |   |   |   |
| 3.1 | Per la fonamentació del projecte en una estructura coherent, sòlida, clara i elaborada correctament | 10 | 10 |
| 3.2 | Pel grau de claredat i factibilitat del pla d’acció (descripció de les activitats, descripció de cronograma, etc.) | 5 | 5 |
| 3.3 | Per l'adequació dels elements de seguiment i avaluació en relació al projecte presentat | 5 | 5 |
| 3.4 | Pel grau de compromís i d’implicació del soci local en el projecte | 5 | 5 |
| 3.5 | Pel grau de compromís i d'implicació de la població beneficiària final en el projecte | 5 | 5 |
| 4. Sostenibilitat i viabilitat | **15** | **15** |
|   |   |   |   |
| 4.1  | Pel grau de viabilitat del projecte | 5 | 10 |
| 4.2 | Pel grau de sostenibilitat del projecte | 10 | 5 |
| 5. Característiques del pressupost | **10** | **10** |
|   |   |   |   |
| 5.1 | Per l'adequació del pressupost als objectius del projecte presentat | 10 | 10 |
| 6. Prioritats geogràfiques | **10** | **10** |
|   |   |   |   |
| 6.1 | Per l'adequació del projecte a les prioritats geogràfiques definides com a prioritàries | 4 | 9 |
| 6.2 | Per l'execució del projecte a ciutats o àrees urbanes | 6 | 1 |
|  |  |  |  |

**B- PROGRAMA DE COOPERACIÓ AL DESENVOLUPAMENT A CIUTATS ESPECÍFIQUES**

Crèdit pressupostari i quanties màximes:



En cas de sol·licitar una quantia superior a la permesa cada any, la sol·licitud quedarà directament exclosa.

En el cas dels projectes plurianuals de **Cooperació al Desenvolupament a Ciutats Específiques**, el conjunt d’aportacions de l’entitat sol·licitant, de la seva contrapart al país objecte d’ intervenció i de la població beneficiària del projecte suposarà com a mínim el **20%** del cost total de la intervenció contemplada.

**Incompatibilitats:**

No es pot presentar el mateix projecte a diferents modalitats ni programes

No es poden presentar dos projectes diferents a la mateixa modalitat

No es pot presentar el mateix projecte en format anual i plurianual a la mateixa modalitat

**MODALITAT B.1. Projectes de cooperació al desenvolupament a ciutats específiques que incideixin positivament en els objectius estratègics i objectius específics que estableix el Pla Director**

**Incompatibilitats:**

* No s’hi pot presentar un projecte a la mateixa ciutat ( però sí a altres ciutats) si ja s'hi té un projecte en aquesta modalitat (B.1) i amb càrrec al pressupost 2015

**Àmbit geogràfic:**

Les ciutats prioritàries són les que estableix el Pla Director Municipal 2013-2016 vigent:

* Medellín
* Maputo
* L’Havana
* Tànger
* Tetuan
* Poblacions palestines de Cisjordània i la franja de Gaza

A més, s’estableixen unes ciutats d’intervenció preferents:

* Dakar
* San Salvador
* Sarajevo

**Descripció:**

S’adreça a les intervencions a implementar en alguna de les ciutats d’actuació prioritàries que determina el Pla Director de cooperació al desenvolupament, solidaritat i pau 2013-2016 i la present convocatòria. Les intervencions proposades han de reforçar els governs locals en el desplegament de les polítiques públiques municipals a la ciutat.

Aquestes propostes hauran d’estar formulades en coordinació i estar avalades per les autoritats locals de les ciutats o àrees urbanes prioritàries. Les entitats que presentin propostes en aquesta modalitat de convocatòria han de demostrar experiència prèvia a la ciutat, com a mínim d’haver executat un projecte en els darrers tres anys.

**Objectius:**

Les intervencions proposades hauran d’incidir positivament en el objectius estratègics i objectius específics que estableix el Pla Director de l’Ajuntament de Barcelona i que s’indiquen en la modalitat A.1.

**CRITERIS DE VALORACIO PER A LA MODALITAT DE CIUTATS ESPECÍFIQUES**

|  |  |  |
| --- | --- | --- |
|   | **ANUALS I PLURIANUALS** | **B.1** |
|   |
|   | Fins a |
| 1. Pertinença | **30** |
|   |
| 1.1 | Pel grau d'adequació del projecte als àmbits prioritaris d'aquesta modalitat descrits en la convocatòria  | 10 |
| 1.2 | Pel grau de pertinença del projecte respecte del context on es desenvolupa | 10 |
| 1.3 | Pel grau d'implicació i coordinació de les autoritats locals pertinents en relació al projecte presentat | 10 |
| 2. Capacitat operativa dels agents participants | **15** |
|   |
| 2.1 | Per la capacitat de gestió administrativa i operativa en relació al projecte presentat | 7 |
| 2.2 | Per la capacitat tècnica (coneixement de la temàtica) en relació al projecte presentat | 5 |
| 2.3 | Per la implicació d’actors locals de/a Barcelona | 3 |
| 3. Metodologia | **30** |
|   |
| 3.1 | Per la fonamentació del projecte en una estructura coherent, sòlida, clara i elaborada correctament | 10 |
| 3.2 | Pel grau de claredat i factibilitat del pla d’acció (descripció de les activitats, descripció de cronograma, etc.) | 5 |
| 3.3 | Per l'adequació dels elements de seguiment i avaluació en relació al projecte presentat | 5 |
| 3.4 | Pel grau de compromís i d’implicació del soci local en el projecte | 5 |
| 3.5 | Pel grau de compromís i d'implicació de la població beneficiària final en el projecte | 5 |
| 4. Sostenibilitat i viabilitat | **15** |
|   |
| 4.1  | Pel grau de viabilitat del projecte | 5 |
| 4.2 | Pel grau de sostenibilitat del projecte | 10 |
| 5. Característiques del pressupost | **10** |
|   |
| 5.1 | Per l'adequació del pressupost als objectius del projecte presentat  | 10 |

**C-PROGRAMA D’EDUCACIÓ PER AL DESENVOLUPAMENT**

S’adreça a intervencions emmarcades en les dimensions següents:

* Sensibilització: accions a curt termini per donar a conèixer alguns aspectes de la realitat, denunciar, qüestionar idees, creences o valors preconcebuts a través de la informació i de la identificació afectiva.
* Formació per al desenvolupament: accions a mig-llarg termini destinades a la comprensió de les desigualtats Nord-Sud, les seves causes i conseqüències, a partir d’una proposta pedagògica curricular dirigida a un públic concret, i amb una visió crítica que cerca promoure accions cap a un canvi d’actituds.
* Recerca i investigació per al desenvolupament: anàlisi en profunditat de la problemàtica de desenvolupament i fonament de propostes de canvi en quant a un desenvolupament humà.
* Mobilització ciutadana i incidència pública i política: accions encaminades a la transformació de polítiques municipals, nacionals o internacionals, vers un món més just.

Els projectes anuals (fins a 12 mesos) del Programa d’Educació per al Desenvolupament hauran d’incloure com a mínim una d’aquestes dimensions, mentre que per als projectes plurianuals (de 12 a 24 mesos) se n’exigirà un mínim de tres.

Crèdit pressupostari i quanties màximes:



En cas de sol·licitar una quantia superior a la permesa cada any, la sol·licitud quedarà directament exclosa.

En el cas dels projectes plurianuals **d’Educació per al Desenvolupament**, el conjunt d’aportacions de l’entitat sol·licitant i de la població beneficiària del projecte suposarà com a mínim el **15%** del cost total de la intervenció contemplada.

**Incompatibilitats:**

No es pot presentar el mateix projecte a diferents modalitats ni programes

No es poden presentar dos projectes diferents a la mateixa modalitat

No es pot presentar el mateix projecte en format anual i plurianual a la mateixa modalitat

# MODALITAT C.1. Projectes d’educació per al desenvolupament que incideixin positivament en el objectius estratègics i objectius específics que estableix el Pla Director

**Incompatibilitats:**

* No s'hi poden presentar les entitats que tinguin un projecte d' aquesta modalitat (C.1) amb càrrec al pressupost 2015

**Descripció:**

La cooperació al desenvolupament de l’Ajuntament de Barcelona aposta per impulsar i promoure l'Educació per al Desenvolupament, els Drets Humans i la Pau (sensibilització, formació, investigació i recerca i incidència política), instrument reconegut a la Llei de cooperació catalana per a empoderar i capacitar els agents del Sud, i al Nord, per a facilitar les eines cognitives, de formació i pedagogia que permetin entendre les causes de desigualtats i les seves conseqüències, i actuar davant d'aquestes i contribuir a un autèntic intercanvi per a la transformació social.

La finalitat del Programa d’Educació per al Desenvolupament és afavorir l’autonomia, l’empoderament i el compromís ètic, polític i corresponsable dels ciutadans i ciutadanes en la construcció d’un món més just i equitatiu a través de processos educatius i participatius.

**Objectius:**

S’estableixen els objectius estratègics i específics fixats al Pla Director:

OBJECTIU ESTRATÈGIC 4 . Ampliar les capacitats en l’Educació per al Desenvolupament, l’Educació pels Drets Humans i l'Educació per la Pau

* Objectiu específic 4.1. Contribuir a millorar el coneixement per part de la ciutadania barcelonina sobre les causes estructurals que provoquen la pobresa, les desigualtats, l’exclusió i la violència, així com el coneixement i l’aplicació del marc jurídic internacional relatiu als Drets Humans i la Convenció sobre els drets de l’Infant i sobre les eines per a combatre-les d’una manera més eficaç, mitjançant el suport a iniciatives ciutadanes en l'àmbit de l'educació formal, no formal i informal.
* Objectiu específic 4.2. Incrementar la sensibilització i mobilització social de la ciutadania barcelonina per a transformar actituds i comportaments en pro del desenvolupament humà sostenible i la pau.
* Objectiu específic 4.3. Promoure la concertació entre el conjunt d’actors públics i privats de Barcelona implicats en l'Educació per al Desenvolupament, l’Educació pels Drets Humans i l'Educació per la Pau, a partir dels valors afegits respectius.
* Objectiu específic 4.4. Fomentar una acció del govern municipal de Barcelona coherent amb la promoció de l’Educació per al Desenvolupament, l’Educació pels Drets Humans i l'Educació per la Pau.

OBJECTIU ESTRATÈGIC 5. Participar i incidir en la promoció d’un nou multilateralisme i la construcció d’un model de governança democràtica global i multinivell.

* Objectiu específic 5.1. Promoure la participació de la ciutat de Barcelona en els espais decisoris del sistema multilateral i europeu de cooperació al desenvolupament.
* Objectiu específic 5.2. Consolidar la participació i el lideratge de Barcelona en les xarxes internacionals i europees de governs locals i regionals en l'àmbit de la cooperació al desenvolupament, pau i drets humans.
* Objectiu específic 5.3. Promoure el diàleg i les sinèrgies amb les Administracions públiques catalanes, en especial, la Generalitat de Catalunya, la Diputació de Barcelona i l’Àrea Metropolitana de Barcelona, el Fons Català de Cooperació al Desenvolupament i amb el govern de l’Estat per avançar en l'alineament de posicionaments envers el nou multilateralisme i la construcció d’un model de governança democràtica global.
* Objectiu específic 5.4. Contribuir a millorar les capacitats del sistema multilateral per a proveir béns públics globals des d'una òptica descentralitzada.

OBJECTIU ESTRATÈGIC 7. Reforçar el teixit associatiu de les ONG per al Desenvolupament, Pau i Drets Humans de la ciutat de Barcelona.

* Objectiu específic 7.2. Sensibilitzar, informar, formar i acompanyar a les associacions per adaptar-se a la nova situació del sector.
* Objectiu específic 7.3. Promoure la diversificació de fonts de finançament de les ONG per al Desenvolupament, Pau i Drets Humans i posar èmfasi en un nou model de rendició de comptes.
* Objectiu específic 7.4. Facilitar l’accés de les entitats barcelonines a fonts de finançament internacional i suport a la creació de consorcis.

**CRITERIS DE VALORACIÓ PER A EDUCACIÓ PER AL DESENVOLUPAMENT . MODALITAT C.1**

|  |  |  |
| --- | --- | --- |
|   | **ANUALS I PLURIANUALS** | **C.1** |
|  |  |  |
|   | Fins a |
| 1. Pertinença | **20** |
| 1.1 | Pel grau de pertinença del projecte respecte del context on es desenvolupa | 10 |
| 1.2 | Pel grau d'adequació del projecte a les necessitats de la població  | 10 |
| 2. Capacitat operativa dels agents participants | **10** |
|   |   |   |
| 2.1 | Per la capacitat de gestió administrativa, operativa i tècnica (coneixement de la temàtica) en relació al projecte presentat | 10 |
| 3. Disseny i Metodologia | **40** |
|   |
| 3.1 | Per la fonamentació del projecte en una estructura coherent, sòlida, plausible i elaborada correctament | 15 |
| 3.2 | Pel grau de claredat i solidesa dels mecanismes | 5 |
| 3.3 | Pel grau de claredat i factibilitat del pla d' acció | 5 |
| 3.4 | Per l' adequació dels elements de la matriu d' avaluació al diagnòstic i relat del projecte | 5 |
| 3.5 | Pel grau del compromís i innovació d' altres agents i població meta en el projecte | 10 |
| 4. Sostenibilitat i viabilitat | **15** |
|   |
| 4.1  | Pel grau de sostenibilitat i impacte del projecte | 15 |
| 5. Característiques del pressupost | **15** |
|   |
| 5.1 | Per l'adequació del pressupost als objectius del projecte presentat | 15 |

**MODALITAT C.2. Projectes d’aprenentatge i servei presentats entre una ONG i un o més centres educatius (Primària, Secundària, Batxillerat, Cicles formatius i Universitats)**

**Incompatibilitats:**

* No n'hi ha

**Descripció:**

En el marc del programa d’educació per al desenvolupament, i en base a l’objectiu estratègic 4 del Pla Director, d’ampliar les capacitats en l’Educació per al Desenvolupament, l’Educació pels Drets Humans i l’Educació per la Pau, s’estableix una modalitat per a projectes d’Aprenentatge Servei. Aquesta metodologia educativa parteix de la necessitat de vincular l’aprenentatge que fan nois i noies més enllà de l’escola, i per tant de prendre l’entorn de l’escola i el barri com a agent educatiu, formador i transformador. En aquest sentit, es fomenta que els nois i noies de centres educatius de Primària, Secundària, Batxillerat, Cicles Formatius i Universitats puguin aplicar els seus aprenentatges a la comunitat oferint un servei a les entitats i associacions de solidaritat i cooperació internacional. L’alumnat oferirà un servei a aquestes entitats que parteixi d’una necessitat real d’elles amb una clara intencionalitat solidària i educativa.

Aquesta modalitat s’adreça a entitats i ONG que treballin en l’àmbit de la cooperació internacional i l’educació per al desenvolupament, drets humans i pau i a centres educatius d’últim cicle d’educació Primària, Secundària, Batxillerat, i Cicles Formatius de grau mitjà i superior, i Universitats.

Les entitats i els centres educatius han de presentar el projecte conjuntament. L’entitat ha de ser qui presenti la sol·licitud.

**Temporalitat:**

Els projectes s’hauran de dur a terme durant el segon i/o tercer trimestre del curs 2014-2015 o projectes que s’iniciïn durant el primer trimestre del curs 2015-2016. La durada dels projectes serà de 12 mesos com a màxim.

**Prioritats específiques**:

Les prioritats s’alinien amb les que s’identifiquen des del Centre Promotor d’Aprenentatge Servei[[1]](#footnote-1).

Es tindran especialment en compte aquells projectes en els quals:

* S’explicitin els aspectes d’aprenentatge i de servei de l’experiència, i la vinculació entre tots dos elements.
* Hi hagi una participació activa dels i les joves al llarg de tot el projecte: en la detecció de necessitats, el disseny del projecte, la seva realització i l’avaluació final.
* S’afavoreixi el treball en xarxa entre les entitats i els centres educatius del territori.
* Es faci evident la sensibilitat i l’interès de detectar noves necessitats socials i la voluntat de respondre-hi de forma innovadora i creativa.
* La proposta a desenvolupar quedi inclosa en el projecte educatiu de centre, com a indicador de la progressiva incorporació de l’aprenentatge servei a la seva dinàmica educativa.
* La proposta a desenvolupar quedi inclosa en la línia educativa de l’entitat com a estratègia d’EPD.
* Quedi garantit que són replicables i sostenibles.

**Aspectes que es tindran en compte per a la valoració:**

* El projecte parteix de necessitats socials o reptes cívics reals.
* El servei es concreta en una o unes quantes accions adequades a l’edat dels participants i que s’enfronten a les necessitats detectades.
* Els aprenentatges estan vinculats a competències, coneixements i sabers curriculars
* Els i les estudiants tenen una participació significativa en les diverses fases del projecte: el disseny i la planificació, l’execució i l’avaluació.
* Es preveu un espai específic per a la reflexió.
* El partenariat entre l’entitat i el centre educatiu és pertinent i els dos equips se senten participants actius en la proposta.
* Es preveu una avaluació dels aprenentatges dels participants i del projecte en general.
* Es preveu un espai de reconeixement i celebració per la tasca que han desenvolupat els participants.

**CRITERIS DE VALORACIÓ PER A EDUCACIÓ PER AL DESENVOLUPAMENT . MODALITAT C. 2**

|  |  |  |
| --- | --- | --- |
|   | **ANUALS** | **C.2** |
|   |   |   |
|  | **Fins a** |
| 1. Pertinença | **20** |
|   |
| 1.1 | Pel grau d’adequació del projecte a les necessitats reals de la població | 10 |
| 1.2 | Pel grau de rellevància dels aprenentatges curriculars del nivell educatiu de l’alumnat | 10 |
| 2. Capacitat operativa dels agents participants | **10** |
|   |
| 2.1 | Per la capacitat de gestió administrativa, operativa i tècnica (coneixement de la temàtica) en relació al projecte presentat | 5 |
| 2.2 | Per la dedicació d’un/a referent de l’entitat per al desenvolupament de la proposta | 5 |
| 3. Disseny i Metodologia | **40** |
|   |
| 3.1 | Per la fonamentació del projecte en una estructura coherent, sòlida, plausible i elaborada correctament | 6 |
| 3.2 | Per la descripció del servei que desenvoluparà l’alumnat i coherència amb situació existent i problemàtica a la ciutat de Barcelona que motiva la necessitat social a la qual atén el projecte | 9 |
| 3.3 | Per la fonamentació i descripció dels aprenentatges curriculars que es desenvoluparan | 9 |
| 3.4 | Pel grau de coherència entre el servei i els aprenentatges curriculars | 4 |
| 3.5 | Pel grau d’implicació de l’alumnat i els espais de participació que tindran | 3 |
| 3.6 | Pel grau de descripció dels espais i activitats de reflexió | 3 |
| 3.7 | Pel grau de seguiment i avaluació que es farà de l’alumnat | 3 |
| 3.8 | Pel grau de detall en la difusió del projecte, el reconeixement de l’alumnat i les celebracions | 3 |
| 4. Sostenibilitat i viabilitat | **15** |
|   |
| 4.1  | Pel grau de sostenibilitat i impacte del projecte | 15 |
| 5. Característiques del pressupost | **15** |
|   |
| 5.1 | Per l'adequació del pressupost als objectius del projecte presentat | 15 |

1. 1 El Centre Promotor d’APS és un projecte compartit on hi treballen el GREM, l'ICE i el GREDI de la Universitat de Barcelona, la Fundació Catalana de l'Esplai, Minyons Escoltes i Guies de Catalunya, la Federació de Moviments de Renovació Pedagògica de Catalunya, la Fundació Escola Cristiana i la Fundació Jaume Bofill, que lidera i aixopluga el projecte. [↑](#footnote-ref-1)